
Nikola forsvant for 92 dager siden. Jeg mistenker at han stakk av til Bosnia, det er hans siste utvei.

Fantasien forråder meg når jeg forsøker å minnes ham, ansiktstrekkene hans har blitt utydelige, inntrykket jeg sitter igjen med, stemmer ikke overens med erindringene. Jeg blander ansiktet hans med mitt eget, tenker at hvis jeg tar på meg en alvorlig mine, vil han skimte til i speilbildet mitt. Når jeg husker ham, er det bestandig noe som ikke stemmer, en detalj som skurrer og får ham til å virke annerledes, ulik den personen jeg pleide å kjenne. Øynene hans skifter farge, de går fra å være brune til sorte, og tilbake igjen. Nikola er det nærmeste jeg har kommet å ha en bror, og nå er jeg ikke lenger sikker på om jeg husker klangen i stemmen hans riktig. Om smilet hans faktisk er slik jeg forestiller meg det, eller om jeg har konstruert det fra ulike minner.

Jeg har for vane å gruble over alt vi gjorde sammen, og alt som kunne gått galt. Når jeg legger meg, ser jeg for meg alternative scenarioer og skaper situasjoner som aldri har funnet sted. Jeg konstruerer nye minner, baserer dem på virkelige og oppdiktede hendelser, der Nikola og jeg er seierherrene. Minnene utspiller seg på et nåtidsplan der vi allerede besitter etterpåklokskapen vi manglet i utgangspunktet. Jeg får ikke skrudd av tankene. Bildene av ham har blitt mer uklare. Smilet hans har endret seg, det har mistet all kraft, tennene er mer synlige. Det er et falskt smil jeg ser for meg, som håner meg fordi jeg har prestert å gjøre ham utydelig. Jeg vil ikke huske ham slik.

Å måtte ty til hjelpemidler når fantasien min svikter, er et nederlag. For å få et mer nøyaktig bilde av Nikola er jeg nødt til å bla langt tilbake i kamerarullen på mobilen. Han var motvillig til å la seg avbilde i sosiale settinger. Selv på bildene jeg faktisk har av ham, er han aldri helt i fokus. Han beveget seg hver gang, resultatet ble nesten alltid uskarpt og forvrengt. Kun på ett har jeg klart å fange blikket hans. Han sitter på et pledd i en av parkene vi alltid dro til, kikker opp på meg, mest sannsynlig fordi jeg sa noe for å få oppmerksomheten hans. Slik så han ut mens han var i Oslo.

Bildene på kamerarullen er ikke den eneste tilgangen jeg har til Nikolas ansikt, det finnes også filmer, fra før vi traff hverandre. Jeg føler meg bare nummen når jeg ser på dem, klarer ikke å bli opphisset. Jeg vet hvordan filmene lages. Vil ikke at de skal være der ute, tilgjengelige for alle som vil laste dem ned. At fremmede menn skal ha tilgang til Nikola. Liker ikke tanken på at så mange har sett denne siden ved ham. Kroppen hans er ikke ment for så mange grådige øyne. Han fortjener ikke å bli delt i det uendelige. Det føles  som om han har vært intim med alle som har sett ham på film. De er likevel det eneste ekte jeg har igjen av Nikola, der jeg kan høre den faktiske stemmen hans, se hvordan han smiler og oppfører seg. Jeg tar frem laptopen og setter meg opp i sengen, finner frem til en av de gamle filmene.

Bak kameraet høres stemmen til Saša, mannen som skapte Nikola. Jeg vil alltid hate stemmen hans, den fremkaller en støkk i meg. Han holder kameraet ustødig og filmer rundt seg, viser kun det blikket hans ser. En park med forbipasserende, de vet ikke at de blir filmet, for alltid uvitende om at de har endt opp som statister. Han snakker ikke engelsk, men slavisk av noe slag, dårlig tekstet. Jeg har ofte tenkt på hva slags kamera han brukte, et håndholdt som faren min pleide å ha, eller et av de store som ble brukt i nyhetssendinger. Det sistnevnte virker usannsynlig. Han nærmer seg en utendørs treningspark, den minner om en lekeplass. Huskene og vippene er byttet ut med stålstativer i ulike former og fasonger, et par treningsapparater er der også.

Nikola blir synlig, han tar kroppshevinger på et av stativene, ser så ung ut. Saša går bort til ham og hilser, uten å introdusere seg selv. De kommer i prat umiddelbart. Nikola ser inn i kameraet og drar luggen til siden, retter på sveisen. Saša stiller spørsmålene sine, han vil vite hvor ofte Nikola trener, og hvor mye han kan løfte i benkpress. Slik sirkler han seg inn, gir ham komplimenter, helt til han endelig spør hva han heter. Nikola oppgir et annet navn, utgir seg for å være eldre. Denne gangen er han Ivan, 26 år. Jeg er ikke sikker på hvor gammel han faktisk er i denne scenen, men vet at han ikke er så voksen som han påstår å være, for filmen er innspilt lenge før han kom til Norge. Selv om jeg vet at dette er falskt, at møtet mellom dem er iscenesatt, kjøper jeg likevel premisset. Velger å tro på fantasien. At Nikola befant seg i parken på akkurat det tidspunktet, at det var rent tilfeldig at Saša møtte på ham, og at han lot seg overtale til å bli filmet.

Saša spør hva han driver med til vanlig. Nikola svarer at han studerer for å bli ingeniør, hele tiden mens han ser seg til sidene, som om han er på utkikk etter noe eller noen. Saša vil vite om han har jobb ved siden av studiene. Det har han ikke.

«Trenger du penger?» spør Saša.

Det blir stille. Nikola ser inn i kameraet, glemmer ikke at det er der. Saša drar opp en pengeseddel fra lommen og spør om han vil tjene litt ekstra. Han oppgir ikke valutaen, tekstingen forsvinner. Seddelen er stor og hvit. Saša spør om han kan vise pikken sin mot betaling. Nikola smiler og ser i bakken idet han takker ja. Han ser seg rundt igjen mens han fikler med snoren på joggebuksa. Saša blir ivrig, sier at han må forte seg før det kommer noen. Nikola drar buksa ned på lårene. Saša roser ham for størrelsen, selv i slapp tilstand.

«Det holder. Du kan dra opp buksa nå.»

Som lovet blir han belønnet med seddelen. Saša spør om han ønsker å tjene enda mer, forsikrer om at det er flere sedler å få hvis han blir med tilbake til leiligheten hans. Nikola later som om han vurderer det, sier at pengene vil komme til god nytte, før han nikker, villig. Saša spør om han stoler på folk som ham. Smilet til Nikola forsvinner, det ser ut som om han vurderer hva han skal svare.

«Er du naiv?» spør Saša.

Det oppstår en stillhet som burde vært klippet bort. Nikola verken svarer eller ser inn i kameraet.

«Jeg liker håret ditt», sier Saša etter en stund.

Det får Nikola til å smile. Han drar luggen til siden og sier takk.

I neste scene har de kommet hjem til Saša. Det ser ut som en kommunal leilighet, den samme gråtonen går igjen i møblene, som om all farge har blitt tømt fra rommet. Nikola ser seg rundt, stemmen til Saša er påtrengende bak kameraet. Han vil vite om Nikola har erfaring med andre menn. Hele premisset er lagt opp til at han ikke har det. Selve fantasien er avhengig av at det er hans første gang med en mann. Det går igjen i denne serien med filmer, både med Nikola og de andre skuespillerne. Han svarer bekreftende. Saša tar frem en sammenrullet bunke med sedler og sier at han kan begynne å kle av seg, han holder bunken foran kameraet, som om den var godbiter for å lokke en valp til å lære nye triks. Jeg spoler over tompratet deres, vil ikke høre mer fra denne versjonen av Nikola. Jeg har lett for å tro på det han forteller, tenker at det fins en flik av sannhet i det. Vet ikke lenger om jeg klarer å skille mellom hva som er sant, og hva som er løgn. Som at han snakker fem språk flytende. At han kjører motorsykkel, og kan lage hvilken som helst matrett uten oppskrift. At han ikke er utdannet håndverker, men er naturlig praktisk anlagt. Jeg spoler også over partiet der han setter seg på pikken til Saša, rir ham. Jeg klarer ikke se på det uten å tenke på alt Nikola gjorde foran meg.

Etter å ha spolt over mesteparten av sexen fortsetter jeg å se på. Saša sier at han ønsker å sprute på ansiktet hans. Nikola setter seg på kne på gulvet. Han ser rett inn i kameraet mens han venter på at Saša skal runke seg ferdig. Han vender kinnet til akkurat i tide. Saša forsøker å klemme ut hver eneste dråpe, rister på pikken, som allerede holder på å visne, men det kommer ikke mer ut. Han spør om det var godt for Nikola, som bare nikker og smiler. Små hvite larver kryper nedover kinnet hans. Når han ikke får et ordentlig svar, spør Saša om han ikke engang er litt homo, men Nikola bare rister på hodet. Han ber om å få betalt.

«For hva da?» spør Saša og humrer, før han sier at Nikola må spise restene for å få pengene. Han smiler stivt og blir med på det. Saša bruker to fingre til å samle spruten fra kinnet til Nikola, som han stikker i munnen hans.

«Flink gutt», sier han og ler godt. «Folk i Slovenia er alle like, dere bryr dere bare om penger.»

Nikola svarer at han er fra Bosnia. Det får Saša til å le enda mer.

«Penger er ubrukelige», sier han og viser bunken med sedler foran kameraet igjen.

«Jeg vet ikke om det er sant», svarer Nikola.

«Du vet ingenting. Folk gjør hva som helst for penger.»

Han vifter litt med sedlene før han kaster dem på gulvet. Nikola samler dem sammen igjen.

«Sånn ja, plukk opp hver eneste en.»

Nikola soper sedlene sammen i en rotete bunke.

«Der ser du, folk er virkelig villige til å gjøre hva som helst for penger.»

Han sier ikke noe, bare retter på sedlene og bretter dem sammen.

«Alt er ditt», sier Saša. «Du har fortjent det.»

Jeg burde legge meg, men går heller inn på nettsiden der de fleste filmene av Nikola har blitt delt. I en av trådene som følger Nikolas filmer, har noen brukere spekulert i om han har gjort annet innhold under andre navn, de lurer på om filmene er gamle, har forsøkt å finne ut når og hvor de er innspilt. Flere brukere har kommentert utseendet og kroppen hans, det er flere sider med digresjoner og krangling. Jeg har gitt opp å sjekke regelmessig etter tegn til liv fra Nikola, går bare inn en gang iblant. Selv om jeg aktivt prøver å holde meg unna, blir lysten innimellom for stor. Jeg logger inn, ser straks et rødt varsel lyse øverst i høyre hjørne. En bruker som kaller seg for Wolfman, har lagt ut en ny film. Jeg klikker inn på brukeren, ser at profilen er nyopprettet. Vedkommende har kun postet dette ene innlegget, med en ny film av Nikola. For to uker siden.

Jeg spiller av den nye filmen. Den er også filmet utendørs i en park. Stemmen til Saša høres bak kameraet, han intervjuer Nikola, som ser rett inn i linsen. Bak ham er en statue, et monument av noe slag. Jeg kjenner den igjen. Nikola har vist meg den før, på Google Maps, da vi utforsket gatene i hjembyen hans.

Jeg la merke til ham med en gang vi kom ned i underetasjen, mens Nore og kameratene hans gikk rett forbi uten å ense ham. Han var den vakreste gutten jeg hadde sett, danset som om det ikke var noen andre til stede, selv om han stod midt i et folkehav. Alt og alle gled inn i hverandre, inn i låtene og mennene. Hver gang vi flyttet på oss, snudde jeg meg etter ham. Lot stadig blikket gli vekk fra dem jeg var sammen med. Smidig beveget han seg gjennom folkemengden, kom ikke borti noen andre. Som om dansen var en lek og det var om å gjøre ikke å komme i kontakt med noen av de andre dansende kroppene. Det så ikke ut som om han var der sammen med noen, i hvert fall ikke ute på dansegulvet.

Nore la merke til at jeg stirret, blikkene våre møttes, og han snudde seg mot dansegulvet for å se etter hvem jeg betraktet. Det tok ikke lang tid før han skjønte det. Han nikket godkjennende, som for å komplimentere meg for å ha oppdaget en som var interessant. Jeg kunne aldri ha noen bare for meg selv. Nore gjorde de andre oppmerksomme på fyren, måten han danset på. Én etter én snudde de seg for å finne ham med blikkene sine, samtalen stilnet, og de ble stående og stirre på ham. Nore virket tilfreds og så på de andre, som om det var han som hadde oppdaget ham, og ikke jeg. Han likte å ta fra meg og gi til de andre.

Verken Nore eller kameratene hans likte å danse når vi dro ut, de fant seg enten et bord eller stilte seg i nærheten av baren og speidet etter noen de kunne ta med seg hjem. Da Nore og jeg fremdeles var kjærester, sa han at det å være fjollete på dansegulvet ikke var bra for imaget hans. Nore fremstod sikker på seg selv, bestemt, egenskaper jeg ikke klarte å trylle frem i meg selv. Han var den eneste jeg har vært sammen med, jeg var så takknemlig for at han ville være med en som meg, at jeg var villig til å gjøre hva som helst for ham. Som da han sa at han kunne være kjæresten min, men kun på én betingelse, at forholdet måtte være åpent. Jeg gikk med på det bare for å glede ham.

Axel tok frem mobilen og begynte å filme fyren på dansegulvet, han holdt mobilen inntil brystet for at det ikke skulle være synlig hva han gjorde. Jeg hadde lyst til å be ham slutte, men ville ikke være den kjipe. De andre syntes han var underholdende, de så på hverandre og lo av ham, og de gangene en av dem møtte blikket mitt, himlet jeg med øynene og flirte. Jeg ble stående med dem og se på ham danse.

Det tok meg tid å lære forskjellen på kameratene til Nore, de så alle like ut, jeg kalte dem for kloneklubben. Nore og Vetle lignet mest, begge var kortklipte og blonde med samme kroppsbygning. De gjorde det meste sammen; trente på samme gym, dusjet sammen, og hvis de hadde mulighet, runket de hverandre i badstuen etterpå. Det hendte de også gjorde det på nachspiel når vi andre hadde lagt oss. Axel og Sindre var skittenblonde og trente mer enn de andre, ofte flere ganger om dagen. Først en treningsøkt på gymmen, så på CrossFit etterpå. Even skilte seg ut, han var over to meter høy og hadde brunt hår og briller. Han var snillere og enklere å prate med, i tillegg dårligere trent enn resten selv om han fortsatt var slank. De hadde alle godt betalte jobber. En gang overhørte jeg hvor mye Sindre tjente, tre ganger så mye som jeg tjente på lageret. Til vanlig likte de å dra på finere utesteder der de kunne gå med blazere og nystrøkne skjorter, men en gang iblant slummet de ned ved å dra på homoutesteder, det var da jeg ble med dem.

Nore kom tilbake fra baren, han var for lengst ferdig med fasinasjonen for fyren på dansegulvet, og ba de andre slutte å stirre på ham.

«Han kommer til å tro at dere liker ham», sa han og ga den ene ølen til meg.

«Han har flere seere på OnlyFans uansett», sa Vetle.

De andre ville med en gang vite hva Vetle mente. Han fortalte at fyren solgte bilder og filmer av seg selv. Jeg fikk ikke med meg alt som ble sagt, musikken var for høy, det var umulig å følge med på samtalen. Vetle tok opp mobilen og fant frem til noe, han skjulte skjermen og nikket mot avlukket bak baren. Vi fulgte etter ham. Jeg spurte om de kjente hverandre, Vetle svarte at han bare visste hvem han var, men insinuerte at han hadde kjøpt noen bilder. Jeg lente meg over mobilen hans for å se bedre.

«Se hvem som plutselig våknet», sa Nore.

De andre begynte å le. Jeg visste ikke hva jeg skulle svare, bare fortsatte å se på skjermen til Vetle. Han hadde funnet frem til chatten deres, der han viste flere bilder og filmsnutter han hadde kjøpt og betalt. Under hver av mediefilene stod summen, noen var små, andre betydelig større. Han kalte seg Nikola. Først trodde jeg ikke at det kunne være samme fyren som han på dansegulvet, men jo mer vi fikk se av ham, desto sikrere ble jeg. Mens Nikola danset i rommet ved siden av, sendte vi mobilen med nakenbildene av ham oss imellom. Hele han var eksponert, både ansiktet og kroppen. Jeg visste at jeg ikke burde se, bildene var tiltenkt noen andre, men jeg klarte ikke å la være. Jeg ville heller ikke at Nore og de andre skulle se. Vetle tok mobilen og begynte å bla gjennom noen av de andre bildene han hadde kjøpt, og viste dem til oss uten å nøle. Bilder av Nikola, hver eneste krik og krok av kroppen hans var synlig. En film begynte automatisk å spilles av, den viste Nikola som kledde av seg, men Vetle sa at vi ikke fikk se den. Hvis vi hadde lyst, kunne vi betale for den selv. Han tok mobilen tilbake og la den i lommen.

«Det er ikke ham», sa Nore og nikket mot dansegulvet, «de ligner litt, men det er ikke samme fyren.»

«Selvfølgelig er det samme fyren», sa Vetle.

Vi gikk alle bort til åpningen mot dansegulvet for å forsikre oss om at det faktisk var ham på bildene. Nikola danset fortsatt, han hadde ikke forlatt dansegulvet mens vi så på ham. Det ble tydelig for alle at det var samme person.

«Han ligner faktisk litt på Tarik», sa Nore.

«Fuck deg», sa jeg.

De andre så på meg og var umiddelbart enige, før de rakk å gjøre opp en selvstendig mening. Nore var instinktivt frekk, det kom så naturlig for ham å kødde med andre på deres bekostning.

«Ikke bli så indignert, Tarik, jeg mente det som et kompliment», sa han og tok en slurk av ølen sin.

Jeg ristet på hodet og himlet med øynene. De andre ble klare for å dra videre. På vei ut prøvde jeg å se etter Nikola en siste gang, speidet etter ham, men han var blitt borte i folkemengden på dansegulvet. Jeg ville bare dra hjem og finne profilen hans, se mer av ham, men Nore var fast bestemt på at vi skulle ta taxi hjem til Axel, slik vi alltid endte med etter å ha vært ute. Det stod to ledige taxier utenfor, og jeg satte meg inn sammen med Nore. Jeg likte ikke å dra videre på fest etter at utestedene stengte, ingenting bra skjedde etter klokken tre om natten.

Hjemme hos Axel var musikken høy, og bassen dirret i tregulvet. Da vi først kom dit, var det ikke noe alternativ å dra hjem før utpå morgenen. Jeg bodde hos faren min på Grefsen, og den eneste grunnen til at kloneklubben ikke gjorde narr av meg for det, var at jeg sa jeg sparte til egen bolig, selv om det ikke var sant. Det er viktig å eie, sa Nore. Sa alle de andre også. Lett for dem å si, jeg hadde ingen sparepenger, ingen som kunne stille som kausjonist. Så lenge jeg hadde tak over hodet, var jeg fornøyd.

«Du ruger bare på vinen», sa Nore og tok glasset mitt for å helle det over i sitt eget.

Han sølte på bordet og brukte håndflaten for å børste det vekk. Det eneste Axel hadde tilgjengelig, var rødvin og whisky. Jeg likte ingen av delene. Jeg sank ned i sofaen og hørte på de andres samtaler. Sindre og Even hadde tatt frem Grindr, Vetle også. De sjekket hvem som var pålogget i nærområdet.

«Få se hvem du prater med», sa Nore til Vetle.

Han ville alltid se bilder av hvem de andre pratet med, som oftest kjente han dem igjen, enten var det noen han allerede hadde ligget med, eller noen som hadde forsøkt å sjekke ham opp.

«Han her er kjekk, inviter ham hit», sa han.

De delte det meste av meldinger, bilder og filmer seg imellom, alt som hadde blitt sendt til dem. Hvis jeg var heldig, ble noens mobil videresendt til meg, slik at jeg også fikk se.

«Blir det for mye hvis hullet mitt synes på dette bildet?» spurte Vetle. «Det er en fyr som har bedt om bilde, men jeg vet ikke om jeg skal vise alt så tidlig.»

«Få se», sa Nore og tok mobilen ut av hendene hans.

Han viste skjermen til de andre, uten at det kom noen protester fra Vetle, som var mer spent på hva svaret var. Så fort han fikk bekreftelse, hadde samtalen gått videre til nestemann.

«Husker dere han homsen på dansegulvet?» spurte Axel.

«Hvem av dem», svarte Sindre.

Jeg ville bare dra hjem og legge meg i egen seng. Ville ikke våkne på sofaen der igjen, mens de andre hadde presset seg inn i sengen til Axel. Det var ingen bokhyller i leiligheten hans, ingen gjenstander eller utstyr på kjøkkenbenkene, alt var skjult i skuffer og skap.

«Jeg fant ham på Grindr», sa Axel.

De andre var begeistret over funnet. Jeg orket ikke å reise meg fra min side av sofaen, men hørte etter. Så på hvordan de samlet seg rundt Axel. Som hyener i en flokk.

«Pornofyren til Vetle, jo!»

«Jeg tror jeg har snakket med ham før.»

«Han kommer ikke opp hos meg, har han blokkert meg?»

«Be ham komme hit.»

«Nei, ikke gjør det», sa Nore strengt.

Jeg kunne høre på stemmen hans at han var uinteressert. Når Nore først hadde bestemt seg, gikk det ikke an å overtale ham.

«Finn heller noen bedre», sa han, «du vet ikke om han er safe.»

Som om noen av dem var opptatt av å praktisere sikker sex. Flere ganger hadde jeg hørt dem si at det var verdt å gå på penicillinkur i en uke hvis det betydde at de kunne droppe kondom.

Etter at Sindre kom tilbake fra møtet med dealeren sin nede ved 7-Eleven på hjørnet, flyttet alle seg inn på kjøkkenet, der de fordelte linjene seg imellom. Jeg ble sittende i stua. Fordelen med at det alltid var jeg som styrte spillelisten på fest, var at jeg kunne koden til alles mobiler. Vetle hadde lagt igjen sin på stuebordet. Jeg fant frem til OnlyFans-profilen hans, passordet var lagret i nettleseren. Vetle hadde mange samtaler gående. Jeg måtte bla gjennom flere før jeg fant chatten med Nikola. Det ristet i armene mine, jeg var redd for at de andre skulle oppdage meg. Han hadde lagt ut flere bilder og klipp, jeg tok bilde med mobilen min av alle som var åpne. Det var flere man måtte betale for å åpne, og Vetle hadde bare kjøpt et par av dem. Jeg klikket meg tilbake til chatten og leste igjennom samtalen deres. Vetle hadde sendt ham flere meldinger i starten uten å få svar. Han skrev først på norsk at han likte bildene på profilen. Når han ikke fikk svar, skiftet han til engelsk og ba om å få kjøpe mer innhold. Da begynte Nikola å svare ham.

Jeg likte hvordan Nikola styrte Vetle til å bruke mer og mer penger, det startet smått med enkeltbilder til syv og ni dollar, for så å bli dyrere når Vetle kom med dristigere forespørsler. Tanken på å gjøre noe lignende hadde aldri slått meg før, men det virket som en lettvint måte å tjene penger på. Hvem som helst kunne gjøre det. Jeg tok bilder av alt Nikola hadde sendt. Innimellom meldingene deres lå det uåpnede filer Vetle ikke hadde betalt for. Jeg så bort på de andre inne på kjøkkenet, de var oppslukt i samtale. Uten mer omtanke klikket jeg for å kjøpe et av bildene Nikola hadde sendt, som Vetle ikke hadde kjøpt fra før. Kortdetaljene hans var allerede lagt inn, alt jeg trengte å gjøre, var å godkjenne transaksjonen. Tre bilder av Nikola i dusjen. Jeg bladde meg bakover i chatten og kjøpte alle bildene og filmene Nikola hadde sendt, belastet kostnadene på kortet til Vetle. Jeg brydde meg ikke, jeg ville se alt. Han hadde et nøytralt ansiktsuttrykk på alle bildene, umulig å se om han likte å vise seg frem eller ikke. Det var noe opphissende over det, denne likegyldigheten hans. Kanskje det å vise glede ble for intimt, at det holdt kun å vise kroppen, mens det å uttrykke entusiasme var forbeholdt noe annet. Noen andre.

Jeg var alltid den første til å sovne på fest, men den natten gled jeg inn og ut av søvnen, klarte ikke å holde øyelokkene oppe, de var som utrente muskler. Klokken nærmet seg fem. De andre hadde flyttet seg fra kjøkkenet og inn på soverommet. Jeg var usikker på om det hadde kommet flere, for jeg gjenkjente ikke alle stemmene. Jeg prøvde å sovne igjen, hadde ikke nok energi i kroppen til å reise meg og gå inn til de andre. Stemmene deres dempet seg, jeg hørte ikke noe mer fra dem. Mens jeg lå på sofaen, så jeg for meg Nikola på dansegulvet, hvordan han beveget på kroppen. Jeg følte en trang til å vite mer om ham, om hva han holdt på med. Ønsket å bevege meg som ham, ha den samme selvsikkerheten. Jeg ville være mer som ham.

